b"\n_START_ARTICLE_\nAndrej E. Skubic\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je slovenistiko in anglistiko na Filozofski fakulteti v Ljubljani. Doktoriral je leta 2003 z nalogo Sociolekti v jezikovni stvarnosti in literarnem delu. Skubic je prevedel romana Flanna O'Briena Tretji policaj in Pri Dveh Pti\xc4\x8dih Na Vodi, romane Irvina Welsha Trainspotting, Porno in Posteljne skrivnosti kuharskih mojstrov, roman Jamesa Kelmana Kako pozno, pozno je bilo ter izbor njegove kratke proze z naslovom Pre\xc5\xbeivetje pre\xc5\xbeivetje, \xc4\x8citanko Getrude Stein (izbor njenih besedil), roman Soldatko Kena Saro-Wiwe. Kot prevajalec pa je sodeloval pri antologiji sodobne \xc5\xa1kotske kratke proze Glas, ki jo je tudi uredil, pri izboru poezije in kratke proze Jamesa Joyca (2002) ter pri izbranih delih Samuela Becketta, ki so za\xc4\x8dela izhajati leta 2004. Prevedel in uredil je tudi izbor kratkih zgodb Borivoja Radakovi\xc4\x87a Vse ob pravem \xc4\x8dasu._NEWLINE_Za prvi roman Grenki med (DZS 1999) je leta 2000 dobil Delovo nagrado kresnik in istega leta dobil nagrado za najbolj\xc5\xa1i prvenec. Drugi roman, Fu\xc5\xbeinski bluz (2001), mu je prinesel ponovno nominacijo za kresnika leta 2001, jeseni 2005 pa je do\xc5\xbeivel uprizoritev v SNG Drama. _NEWLINE_Z jezikoslovno knjigo Obrazi jezika se je lotil problematike sociolo\xc5\xa1ke razplastenosti jezika. Leta 2004 je izdal zbirko kratkih zgodb Nori\xc5\xa1nica, leta 2006 pa \xc5\xa1e roman Popkorn, za katerega je prejel \xc5\xbdupan\xc4\x8di\xc4\x8devo nagrado. Leta 2009 je v SNG Nova Gorica do\xc5\xbeivela krstno uprizoritev njegova prva drama Neskon\xc4\x8dni \xc5\xa1teti dnevi. Leta 2009 je izdal roman-diptih z naslovom Lahko, leta 2011 pa roman Koliko si moja?, za katerega je dobil nagrado Kresnik._NEWLINE_Leta 2013 je Slovensko mladinsko gledali\xc5\xa1\xc4\x8de v re\xc5\xbeiji Matja\xc5\xbea Pograjca uprizorilo Skubi\xc4\x8devo dramo Pavla nad prepadom."